《答苏州韦应物郎中》
唐代·皎然

诗教殆沦缺，庸音互相倾。忽观风骚韵，会我夙昔情。

荡漾学海资，郁为诗人英。格将寒松高，气与秋江清。

何必邺中作，可为千载程。受辞分虎竹，万里临江城。

到日扫烦政，况今休黩兵。应怜禅家子，林下寂无营。

迹隳世上华，心得道中精。脱略文字累，免为外物撄。

书衣流埃积，砚石驳藓生。恨未识君子，空传手中琼。

安可诱我性，始愿愆素诚。为无鸑鷟音，继公云和笙。

吟之向禅薮，反愧幽松声。

作者简介：僧皎然（730-799），俗姓谢，字清昼，湖州（浙江吴兴）人，是中国山水诗创始人谢灵运的十世孙，唐代著名诗人、茶僧，吴兴杼山妙喜寺主持，在文学、佛学、茶学等方面颇有造诣。与颜真卿、灵澈、陆羽等和诗，现存皎然470首诗。多为送别酬答之作。情调闲适，语言简淡。皎然的诗歌理论著作《诗式》。